**Az augusztus 20-ai nemzeti ünnepen is várja a családokat az Országos Széchényi Könyvtár**

**Az államalapítás és Szent István király ünnepe alkalmából a nemzeti könyvtár 2023. augusztus 20-án nyílt napot rendez a családok számára. Kicsiket és nagyokat egyaránt várunk több millió dokumentumot őrző raktárainkkal, szabadulószobáinkkal, divattörténeti és Madách-kiállításunkkal, kézműves-foglalkozásainkkal, óriás kirakóinkkal. A külföldi érdeklődők angol nyelvű vezetésen ismerhetik meg az épület történetét.**

**Az** Országos Széchényi Könyvtár nyílt napján a már hagyományosnak mondható programokon túl szeretettel várjuk vendégeinket új kiállításainkkal, amelyeket a Múzeumok Éjszakáján láthattak először az érdeklődők. Munkatársaink rövid divattörténeti áttekintést állítottak össze a XX. század két ismert nőalakjával a középpontban. A mai modellfotókhoz kísértetiesen hasonlatos felvételeket láthatunk: hanyag, cigarettázó, de határozott tekintet néz vissza ránk Babits Mihályné Tanner Ilona írónő (írói álnevén Török Sophie) fotóiról; a gazdagság és fiatalság könnyed és gondtalan bája sugárzik Makay Margit színésznőről, amint teniszruhában pózol, vagy éppen egy újságírónak mutatja be cipő- és táskagyűjteményét. Csak a ruházatuk árulkodik arról, hogy más korszakban járunk.

**Másik rendhagyó kiállításunk a *140 év – álom a színpadon* címet kapta. Az OSZK** Színháztörténeti és Zeneműtára színháztörténeti gyűjteményéből mutatunk be néhány különösen érdekes dokumentumot Madách Imre születésének 200. és színházi ősbemutatójának 140. évfordulója kapcsán. Az ember tragédiája színpadtörténetének kezdőpontjától (1883. szeptember 21.) indulva felsorakoztatjuk a 20. század első felének legizgalmasabb díszlet- és jelmezterveit, színházi fényképeit (1926, 1934, 1939). A színpadi függönyöket megidézve jutunk a kiállítási térbe, ahol vendégeink digitálisan lapozhatják Paulay Ede rendezőpéldányát, szelfizhetnek az ősbemutató Luciferével, odaképzelhetik magukat Oláh Gusztáv Szegeden kivetített díszletei elé. Szóbuborékokban elevenítjük fel mindazon mondatokat, amelyek a *Tragédiá*ból származnak, de már aforizmaként tekintünk rájuk („A tett halála az okoskodás.” „Nem adhatok mást, csak mi lényegem.”). A kiállításhoz kapcsolódóan a látogatók maguk is alkothatnak; megmutathatják, hogy milyen jelmezeket terveznének a Tragédiához*.* Az érdeklődőket egész nap szakértő kolléga várja és kalauzolja a tárlatban.

A két kiállítás mellett bejárhatják az évszázadok értékeit is rejtő raktárainkat, megismerkedhetnek a könyvtár épületének históriájával, feltárva azon részeket is, amelyek a modern kulisszák mögött még őrzik az egykori királyi palota emlékét. Vendégeink részt vehetnek azon a vársétán, amelyen a budai Vár címereiben és épületdíszeiben található állatábrázolásokat, állatszobrokat mutatjuk be.

Aki megpihenne, vagy csak szeretné kipróbálni kézügyességét, füzetkét, minikönyvet készíthet a ház restaurátorai segítségével, de vihet haza saját gyártású kitűzőt, hűtőmágnest és könyvjelzőt is. Óriás méretű, szokatlan formájú kirakókkal élesíthetik elméjüket gyerekek és felnőttek egyaránt, és két, a könyvtár történetéhez, izgalmas legendákhoz kapcsolódó szabadulószobát is kipróbálhatnak a vállalkozó kedvűek.

A kalandok után jólesik elnyújtózni a filmvetítőben, ahol – csatlakozva a Madách-kiállításhoz – *Az ember tragédiája* című animációs filmbe pillanthatnak bele az érdeklődők. A kulturált kikapcsolódás mellett széles étel- és italkínálattal várjuk büfénkbe is vendégeinket.

Kapuink minden korosztály számára nyitva állnak a nemzeti ünnepen!

Helyszín:

Országos Széchényi Könyvtár

Budavári Palota F épület, V. emelet

1014 Budapest, Szent György tér 4–5–6.

Időpont: 2023. augusztus 20. 10.00–17.30

További információ a sajtó képviselői számára: oszkpress@oszk.hu